|  |  |  |  |
| --- | --- | --- | --- |
|  |  |  |  |

**ПРЕС-СЪОБЩЕНИЕ**

**Инициативата „Реките на София“ от България е сред лауреатите на най-високите европейските награди за наследството за 2022 г.**

Прага, 26-ти септември 2022

Победителите в състезанието за **Европейските награди за наследство за 2022 г. / наградите Европа Ностра**, най-високото отличие в Европа в тази област, бяха чествани тази вечер с престижна церемония, проведена в емблематичната Държавна опера в Прага. Церемонията по връчването на наградите за европейско наследство се проведе в присъствието на **Мария Габриел**, европейски комисар по иновациите, научните изследвания, културата, образованието и младежта, **Мартин Бакса**, министър на културата на Чешката република, който е и действащ председател на Съвета на министрите на ЕС, отговарящ за Култура, както и на **Херман Парцингер**, изпълнителен президент на Европа Ностра. Церемонията събра около 600 професионалисти, доброволци, любители и поддръжници от цяла Европа, включително голяма група млади хора. Церемонията беше кулминацията на Европейската среща на Върха за културното наследство 2022, която се провежда в Прага от 25-27 септември, като част от официалната програма на чешкото председателство на Съвета на Европейския съюз.

По време на церемонията висшите представители на Европейската комисия и Европа Ностра с гордост обявиха **петимата лауреати на Голямата награда**, а министърът на културата на Чешката република представи носителя на **Наградата на публиката**. Тези победители бяха избрани измежду тазгодишните [30 изключителни постижения в областта на наследството от 18 европейски държави](https://www.europanostra.org/europes-top-heritage-awards-honour-30-exemplary-achievements-from-18-countries/).

**Лауреатите на Голямата награда за 2022** г. са:

[Реките на София, БЪЛГАРИЯ](https://www.europeanheritageawards.eu/winners/rivers-of-sofia/)

Носител на Голямата награда за **социално сближаване и благополучие**

Чрез временни архитектурни намеси и културни и образователни събития, тази инициатива за първи път от 80 години превърна изкуствените речни корита на София в обществено достъпни пространства. Повишавайки видимостта на реките в София, тази инициатива спомогна за създаването на социално приобщаваща среда в града.

[SILKNOW, ФРАНЦИЯ / ГЕРМАНИЯ / ИТАЛИЯ / ПОЛША / СЛОВЕНИЯ / ИСПАНИЯ](https://www.europeanheritageawards.eu/winners/silknow/)

Носител на Голямата награда за **иновация**

Този изследователски проект от програма Хоризонт 2020 създаде цялостна, интелигентна изчислителна система, която надхвърля настоящите технологии, за да подобри нашето разбиране и познания за коприненото наследство на Европа.

[Симфония, ИСПАНИЯ](https://www.europeanheritageawards.eu/winners/symphony/)

Носител на Голямата награда за **цифрова трансформация**

Използвайки най-съвременни технологии, чрез завладяващо аудиовизуално изживяване, Симфония повишава осъзнатостта и признателността по отношение на наследството на класическата музика сред новите поколения,

[Va' Sentiero, ИТАЛИЯ](https://www.europeanheritageawards.eu/winners/va-sentiero/)

Носител на Голямата награда за **устойчивост и действие в областта на климата**

Тази тригодишна масова експедиция беше предприета от група млади ентусиасти, които изминаха и документираха цялата дължина от 8000 км на Sentiero Italia, най-дългия туристически маршрут в света. Участваха 3000 участници от 10 страни и много местни общности. Тази инициатива е мощен и вдъхновяващ пример за това как да се насърчи постепенното устойчиво ангажиране с природното наследство и ландшафта.

[Коста Карас †, Атина, ГЪРЦИЯ](https://www.europeanheritageawards.eu/winners/costa-carras/) *(посмъртно)*

Носител на Голямата награда за **международни отношения**

Повече от 50 години Коста Карас работи неуморно в полза на културното и природно наследство на Гърция и Европа, за да създаде по-устойчив, приобщаващ и красив свят за днешните и бъдещите поколения. Той беше далновиден природозащитник, виден историк и истински европейски лидер, който чрез наследството свързваше и вдъхновяваше хората по целия свят.

Лауреатите на Голямата награда бяха избрани от [Борда на Европа Ностра](https://www.europanostra.org/about-us/governance/board/) по препоръка на независимо [жури от експерти](http://www.europeanheritageawards.eu/jury/) и всеки от тях ще получи парична награда от €10 000.

**Наградата на публиката** отиде при инициативата [Световен ден на бродираната риза, УКРАЙНА](https://www.europeanheritageawards.eu/winners/world-vyshyvanka-day/), ежегоден празник, отбелязван в международен план, който помага да се запази емблематичната украинска бродирана риза (*vyshyvank*a) като важен елемент от наследството на украинския народ. Тази впечатляваща инициатива събра най-много гласове, дадени чрез онлайн анкета с участието на почти
11 000 граждани от цяла Европа. Тази година за първи път победителят в състезанието за **Наградата на публиката** ще получи парична награда от 10 000 евро.

**Мария Габриел**, европейски комисар по иновациите, научните изследвания, културата, образованието и младежта, заяви: „*Наградата на ЕС за културно наследство отличава отделни личности и общности за тяхната изключителна ангажираност в опазването на нашето богато европейско наследство. Благодарение на техния неуморен труд, бъдещите поколения ще могат да се наслаждават на наследството и да се вдъхновяват от него. Всички носители на наградата са с отлични постижения и имам удоволствието да споделя с тях най-сърдечните си поздравления*.“

В поздравителното си съобщение **Сесилия Бартоли**, наскоро назначеният президент на Европа Ностра, подчерта: *„Всеки от тазгодишните носители на наградата ни носи надежда и вдъхновение, докато обединяваме своите гласове и усилия, за да изградим по-добро бъдеще за всички. Техните постижения са творчески, иновативни и наистина служат за пример. Като такива, тези победители са неустоими посланици на това как най-добре да възстановим, съживим и подобрим споделеното културно наследство на Европа“*.

Проф. **д-р Херман Парцингер**, изпълнителен президент на Европа Ностра, каза: *„В момент на особено изпитание за Европа и света, докато сърдечно поздравяваме всички наши носители на наградата, искаме да предадем специално послание на подкрепа и солидарност към хората от Украйна и на многото професионалисти и доброволци в областта на наследството, които продължават да работят там, въпреки ужасното нахлуване на Русия в тяхната страна. Ние сме особено горди, че двама от тазгодишните победители идват от Украйна: изключителната реставрация на църквата „Свети Андрей“ в Киев и забележителната инициатива Световен ден на шевицата, която също спечели много желаната Награда на публиката“*.

**Мартин Бакса**, министър на културата на Чешката република, заяви: „*Изключително съм щастлив да науча, че инициативата за Световния ден на* *бродираната риза спечели наградата на публиката. „Вишиванката“, емблематичната бродирана риза от Украйна, е важен елемент от наследството на украинския народ. За мен е голямо удоволствие да видя Световния ден на бродираната риза представен в Чехия. Укрепването на културното наследство в Европа е наша обща отговорност, върху която непрекъснато работим. Подкрепата за защитата и опазването на културното наследство е също неразделна част от настоящото чешко председателство на Съвета на Европейския съюз, особено в момент, когато европейският континент преживява военна агресия в Украйна. Солидарността с Украйна е изрично откроена в тазгодишната програма на Срещата на върха за европейското културно наследство и аз вярвам, че заедно можем да дадем ценен принос за подпомагане на украинското културно наследство в този труден момент*”.

Церемонията по връчването на наградите за европейско наследство беше придружена от музикални изпълнения на камерния оркестър на Пражката консерватория под диригентството на **Чухей Ивасаки**. Генералният секретар на Европа Ностра **Снежка Квaдфлит-Михайлович** се включи като конферансие.

Церемонията беше едно от основните събития на [Европейската среща на Върха за културното наследство 2022](https://www.europanostra.org/european-heritage-summit/), която се провежда от 25 до 27 септември в Прага, отбелязвайки 30-ата годишнина от вписването на историческия център на града в Списъка на световното наследство. Срещата се организира от [Европа Ностра](https://www.europanostra.org/european-heritage-summit/) и Представителството на Европа Ностра в Чешката република в сътрудничество и с подкрепата на Европейската комисия и [чешкото Министерство на културата](https://www.mkcr.cz/?lang=en/), като част от официалната програма на [чешкото председателство на Съвета на Европейски съюз](https://czech-presidency.consilium.europa.eu/en/). Това е и принос към [Европейската година на младежта 2022 г](https://europa.eu/youth/year-of-youth_en). и инициативата [New European Bauhaus](https://new-european-bauhaus.europa.eu/index_en) „Новият европейски Баухаус“. Срещата е частично финансирана от програма [„Творческа Европа“](https://culture.ec.europa.eu/creative-europe) на Европейския съюз.

Поканата за участие за Европейските награди за наследство / наградите Европа Ностра 2023 ще бъде обявена следващата седмица. Кандидатурите могат да се подават онлайн на [www.europeanheritageawards.eu](http://www.europeanheritageawards.eu) до 18 ноември 2022 г.

|  |  |
| --- | --- |
| **КОНТАКТИ****EUROPA NOSTRA**Joana PinheiroCommunications Coordinatorjp@europanostra.org, M. +31 6 34 36 59 85Audrey HoganProgrammes Officerah@europanostra.org**EUROPEAN COMMISSION** Sonya Gospodinovasonya.gospodinova@ec.europa.eu+32 2 2966953 | **ЗА ДА НАУЧИТЕ ПОВЕЧЕ**[Прес-комюнике на различни езици](https://www.europanostra.org/european-commission-and-europa-nostra-announce-europe-top-heritage-award-winners-2022/)[Снимки](https://www.flickr.com/gp/europanostra/ka981H87n4)[Официални видео клипове](https://vimeo.com/showcase/9808360)[Среща с носителите на най-високите награди](https://vimeo.com/showcase/9808718)[Уеб страница на наградите](http://www.europeanheritageawards.eu/)[Уебстраница на Европа Ностра](https://www.europanostra.org/)[Уебстраница на Творческа Европа](http://ec.europa.eu/programmes/creative-europe/index_en.htm)[Уебстраница на комисар Мария Габриел](https://ec.europa.eu/commission/commissioners/2019-2024/gabriel_en) |

**Обща информация**

[**Наградите за европейско наследство / награди Европа**](http://www.europeanheritageawards.eu/) **Ностра**

[Наградите за европейско наследство / награди Europa Nostra](http://www.europeanheritageawards.eu/) са учредени от Европейската комисия през 2002 година и оттогава се управляват от Europa Nostra. Схемата е с подкрепена от програмата [Творческа Европа](http://ec.europa.eu/programmes/creative-europe/index_en.htm) на Европейския съюз. В продължение на 20 години наградите подчертават и разпространяват постиженията и най-добрите практики в областта на културното наследство, насърчават трансграничния обмен на знания и свързват заинтересованите страни в по-широки мрежи в областта на наследството. Наградите донасят големи ползи за победителите, като по-голяма (между)национална известност, последващо финансиране и увеличен брой посетители. В допълнение, наградите насърчават по-голяма грижа за нашето споделено наследство сред гражданите на Европа. Следователно наградите са ключов инструмент за популяризиране на многостранните ценности на културното и природно наследство за европейското общество, икономика и околна среда. За допълнителни факти и цифри относно наградите, моля, посетете [www.europeanheritageawards.eu/facts-figures](http://www.europeanheritageawards.eu/facts-figures).

**Европа Ностра**

[Европа Ностра](https://www.europanostra.org/european-commission-and-europa-nostra-announce-europe-top-heritage-award-winners-2022/) e европейският глас на гражданското общество, ангажирано с опазването и популяризирането на културното и природно наследство. Това е паневропейска федерация на неправителствени организации за наследство, поддържана от широка мрежа от публични органи, частни компании и физически лица, обхващаща повече от 40 държави. Основана през 1963 г., днес тя е призната за най-голямата и най-представителна мрежа в областта на наследството в Европа, поддържаща тесни отношения с Европейския съюз, Съвета на Европа, ЮНЕСКО и други международни организации. Europa Nostra провежда кампании за спасяване на застрашените европейски паметници, обекти и ландшафти, по-специално чрез Програмата за 7-те най-застрашени обекти. Чрез наградите за европейско наследство / наградите Europa Nostra тя отбелязва върховите постижения. Europa Nostra активно допринася за дефинирането и прилагането на европейски стратегии и политики, свързани с наследството, чрез открит диалог с европейските институции и с координацията на [Европейския алианс за наследството](http://europeanheritagealliance.eu/). Europa Nostra е сред официалните партньори на инициативата [New European Bauhaus](https://europa.eu/new-european-bauhaus/index_en), разработена от Европейската комисия, и е регионален съпредседател на [Мрежата за климатичното наследство](https://climateheritage.org/) за Европа и за Общността на независимите държави.

**Творческа Европа**

[Творческа Европа](http://ec.europa.eu/programmes/creative-europe/index_en.htm) е програмата на ЕС, която подкрепя културните и творческите сектори, като ги подпомага да увеличат приноса си към европейското общество, икономика и жизнена среда. С бюджет от 2,4 милиарда евро за 2021-2027 г., тя подкрепя организации в областта на наследството, сценичните изкуства, изящните изкуства, интердисциплинарните изкуства, издателската дейност, филмите, телевизията, музиката и видеоигрите, както и десетки хиляди художници и специалисти в областта на културата и аудиовизуалните изкуства.